Source: http://www.sursa.md/product_info.php/info/p2190_Cadrul-legal-al-administratiei-publice-locale-din-Republica-Moldova.html
Timestamp: 2017-01-16 21:43:35+00:00
Document Index: 40802227

Matched Legal Cases: ['articolul 109', 'articolul 110', 'articolul 111', 'articolul 112', 'articolul 113', 'articolul 109']

Cadrul legal al administratiei publice locale din Republica Moldova - Admin-tie publica - Biblioteca electronica
Catalog » Admin-tie publica » Cadrul legal al administratiei publice locale din Republica Moldova
Cadrul legal al administratiei publice locale din Republica Moldova
Descriere	Cadrul legal al administratiei publice locale din Republica Moldova
Scurt aspect istoric privind sistemul administraţiei publice locale.
Obţinându-şi independenţa sa de URSS, Republica Moldova a încercat să urmeze cu mult zel exemplul celor mai multe dintre ţările Europei Centrale şi de Est pentru a-şi reforma instituţiile sale publice, economia, cadrul juridic normativ, inclusiv în ceea ce privea reformarea hotărâtă a domeniului administraţiei publice locale, eliberate de dogmatismul şi schelele statului-partid, disociindu-şi practicile actuale de experienţa vechiului sistem sovietic de control şi distribuţie a resurselor. În plan cronologic, putem identifica trei perioade de căutări şi de întemeieri ale unui sistem de administraţie publică locală.
Prima perioadă (1990- decembrie 1994). În 1990, Comisia permanentă a Parlamentului pentru autoadministrarea locală şi economia locală, realizând prevederile Legii privind bazele generale ale autoadministrării locale adoptată la 10.07.1991 şi ţinând cont de curentele puternice care se opuneau reformelor democratice, a organizat grupe de lucru pentru pregătirea unui set de proiecte de legi necesare lansării unui nou sistem de administraţie publică locală. Astfel, în scurt timp, Parlamentului i-au fost prezentate trei proiectele de legi, care stabileau de jure scheletul noului sistem de administraţie publică locală, cum ar fi:
1.Cu privire la organizarea administrativă a teritoriului ( care prevedea lichidarea celor 40 de raioane şi o nouă delimitare a teritoriului în 7 sau 9 judeţe);
2.Cu privire la administrarea publică locală ( conceput în spiritul celor mai bune tradiţii europene, fundamentat pe elementele de drept comparat, inclusiv ale legislaţiei unor ţări cu o îndelungată experienţă în acest domeniu şi respectând principiile autonomiei locale enunţate în "Carta Europeană: exerciţiul autonom al puterii locale“;
3.Cu privire la alegerile locale (care de asemenea a fost conceput în baza unor tradiţii democratice în organizarea sufragiilor electorale ale ţărilor cu un înalt grad de dezvoltare al democraţiei reprezentative).
Din păcate, nici unul din proiectele prezentate, în ultimă instanţă nu a figurat pe ordinea de zi a Parlamentului care, iar în februarie 1994 acesta s-a autodizolvat, motivele care au determinat dizolvarea fiind şi neacceptarea categorică, ostentativă, a reformei administrativ-teritoriale de către un grup de deputaţi ai fracţiunii “Viaţa satului” (viitorul Partid Democrat Agrar care a tergiversat reforma administrativă până la alegerile parlamentare din 1998.).
Perioada a doua (1994 - decembrie 1998). Această perioadă începe la 29 iulie 1994, data când a fost adoptată Constituţia Republicii Moldova, în care au intrat drept principii fundamentale şi prevederi exprese asupra elementelor de bază ale noului sistem de administrare publică locală: articolul 109 ( fixează principiile de bază ale administraţiei publice locale); articolul 110 (stabileşte organizarea administrativ teritorială a ţării); articolul 111 (oferă posibilitatea acordării unor localităţi statute speciale de autonomie); articolul 112 (determină structura autorităţilor săteşti şi orăşeneşti); articolul 113 (stipulează funcţiile consiliului raional). Vom evidenţia articolul 109 al Constituţiei care fixează principiile de bază ale organizării administrării publice locale: autonomia locală; descentralizarea serviciilor publice; eligibilitatea autorităţilor publice locale; consultarea cetăţenilor în probleme locale de interes deosebit. ...